als_Latn dik_Latn sag_Latn
Sot në sallën e Kuvendit të Komunës së Podujevës nën udhëheqjen e Kryesuesit z. Hazir Raçi u mbajt mbledhja e Kuvendit e radhës në të cilën u diskutua për nëntë pika të rendit të punës.
Në këtë mbledhje ishte prezent edhe Kryetari i Komunës së Podujevës z. Agim Veliu
Para se të miratohej rendi i punës disa këshilltarë opozitarë shfaqën vërejte lidhur me vënien përsëri në propozim pikën e rendit të punës për miratimin e Planit të veprimit Rinor lokal në Komunën e Podujevës 2011-2013, pasi ata kishin votuar njëzëri në mbledhjen e fundit të Komitetit për Politikë dhe Financa për ta larguar nga rendi i punës dhe për ta lënë për një seancë të radhës, pasi nuk kishin pasur informacione të duhura lidhur me Ligjin për Fuqizimin e Rinisë, ku këtë gjë nuk e kishte sqaruar madje as drejtori i Drejtorisë për Kulturë, Rini dhe Sport z. Nexhmi Balaj, i cili e ka quajtur edhe OJQ, thanë disa nga këshilltarët opozitarë. Mirëpo kjo gjë në mbledhjen e sotme u sqarua nga Kryetari Veliu i cili Kuvendit të Komunës iu kishte dërguar një letër sqarimi duke e arsyetuar futjen në rend të punës edhe këtë çështje. Veliu para këshilltarëve tha se Ligji për fuqizim dhe pjesëmarrje të rinisë, nr. 03/L-145 i datës 30 shtator 2009 e parasheh këtë përgjegjësi për miratimin e këtij Plani të veprimit Rinor, dhe këto janë fakte të pakontestueshme që kjo çështje të futet në rend të ditës, të shqyrtohet dhe të miratohet me vërejtjet dhe sugjerimet eventuale, ka thënë ai. Veliu po ashtu ka thënë se pjesëmarrësit në Komitetin për Politikë dhe Financa është dashur fillimisht ta lexojnë këtë ligj dhe më pastaj ta shqyrtojnë këtë çështje dhe jo të marrin hapa të gabuar në kundërshtim me ligjin.
Më pas pikat e rendit të punës u miratuan nga pozita, kurse partitë opozitare nuk e votuan.
Pasi filloi shqyrtimi një për një i këtyre pikave, opozitarët e PDK-së e lëshuan seancën duke u arsyetuar se janë të revoltuar që brenda një dite është hequr dhe sjellë çështja e miratimit të Planit të veprimit Rinor lokal.
Mbledhja vazhdoi ku para këshilltarëve u paraqit drejtori i Financave dhe i Buxhetit Isuf Latifi i cili paraqiti arsyeshmërinë e këtij raporti. Më pas këshilltarët tjerë opozitarë nga AAK dhe PSDK paraqitën disa vërejtje lidhur me raportin, duke thënë se ka shpenzime të mëdha të shërbimeve, si dhe shpenzime për disa çështje tjera, ku më pastaj drejtori lidhur me këtë paraqiti faktet dhe sqarimet e qarta, duke thënë se rritjet në shërbime janë plotësisht të arsyeshme, sepse çdo vit në komunën tonë ndërtohen shkolla të reja, objekte shëndetësore të reja, rritet kapaciteti i ndriçimit të hapësirave publike, e sidomos i parkut modern të qytetit, po ashtu këtu hyjnë edhe obligimet e vjetra që komuna i ka pa i paguar. Ai dha edhe arsyetime tjera lidhur me të dhënat e raportit financiar, duke thënë se në fakt shpenzimet vjetore të vitit 2010 janë më të vogla se ato të viteve paraprake.
Kryetari i Grupit të Këshilltarëve të LDK-së Qefser Sadiku e lavdëroi Raportin financiar në të gjitha aspektet, por duke dëshiruar që në vitet e ardhshme të zvogëlohen edhe më tej shpenzimet e panevojshme.
Më pas edhe këshilltarët e AAK-së dhe ai i PSDK-së u larguan nga salla, duke vazhduar më tej mbledhja me këshilltarët e tjerë të mazhorancës, ku kryesuesi e hodhi në votim miratimin e Raportit financiar për vitin 2010 dhe partitë e pozitës e miratuan njëzëri. Këshilltarët miratuan edhe pikat e tjera të rendit të punës, ku u vu në diskutim publik vendimi i propozim Rregullores për trajtimin e ndërtimeve pa leje dhe ajo për transportin rrugor në territorin e komunës së Podujevës, u miratua vendimi për caktimin e lokacionit për varrezat e qytetit të Podujevës dhe u miratua më pastaj Plani i veprimit Rinor lokal.
als_Latn als_Latn als_Latn als_Latn als_Latn als_Latn als_Latn als_Latn